b"\n_START_ARTICLE_\nKirza\n_START_PARAGRAPH_\nKirza (rus. \xd0\xba\xd0\xb8\xd1\x80\xd0\xb7\xd0\xb0, i\xc5\xa1 \xd0\xba\xd0\xb8\xd1\x80\xd0\xbe\xd0\xb2\xd1\x81\xd0\xba\xd0\xb8\xd0\xb9 + \xd0\xb7\xd0\xb0\xd0\xb2\xd0\xbe\xd0\xb4 'Kirovo gamykla') - odos pakaitalas i\xc5\xa1 daugiasluoksnio medvilninio audinio, apdoroto pl\xc4\x97viadar\xc4\x97mis med\xc5\xbeiagomis. Pavir\xc5\xa1ius turi i\xc5\xa1spaust\xc4\x85 nat\xc5\xabralios kiaul\xc4\x97s odos reljefin\xc4\x99 fakt\xc5\xabr\xc4\x85. Did\xc5\xbei\xc4\x85j\xc4\x85 dal\xc4\xaf kirzos panaudoja kareivi\xc5\xa1k\xc5\xb3 bat\xc5\xb3 gamyboje. Taip pat i\xc5\xa1 kirzos gamina gumuotus dir\xc5\xbeini\xc5\xb3 pavar\xc5\xb3 dir\xc5\xbeus._NEWLINE_Kirza pavadinta pagal pirm\xc4\x85j\xc4\x85 masin\xc4\x97s gamybos viet\xc4\x85 - Kirovo dirbtin\xc4\x97s odos kombinat\xc4\x85 \xe2\x80\x9eIsko\xc5\xbe\xe2\x80\x9c (rus. \xd0\x98\xd1\x81\xd0\xba\xd0\xbe\xd0\xb6).\n_START_SECTION_\nGamybos technologija\n_START_PARAGRAPH_\nKirzos gamybos technologija buvo sukurta 1935 m., jos autorius - Ivanas Plotnikovas (\xd0\x98\xd0\xb2\xd0\xb0\xd0\xbd \xd0\x92\xd0\xb0\xd1\x81\xd0\xb8\xd0\xbb\xd1\x8c\xd0\xb5\xd0\xb2\xd0\xb8\xd1\x87 \xd0\x9f\xd0\xbb\xd0\xbe\xd1\x82\xd0\xbd\xd0\xb8\xd0\xba\xd0\xbe\xd0\xb2). Kirz\xc4\x85 masi\xc5\xa1kai \xc4\x97m\xc4\x97 gaminti TSRS-Suomijos karo metu kareivi\xc5\xa1kiems batams gaminti. I\xc5\xa1band\xc5\xbeius kirzinius batus \xc5\xbeiemos s\xc4\x85lygomis buvo nutarta, kad \xc5\xa1i med\xc5\xbeiaga batams gaminti netinka, tod\xc4\x97l kirzos gamyba buvo prakti\xc5\xa1kai nutraukta._NEWLINE_1941 m. ruden\xc4\xaf ir \xc5\xbeiem\xc4\x85 kirz\xc4\x85 v\xc4\x97l \xc4\x97m\xc4\x97 gaminti dideliais kiekiais, bet jau pagal patobulint\xc4\x85 technologij\xc4\x85. Gamyba atnaujinta kariuomenei labai stingant avalyn\xc4\x97s._NEWLINE_Nuo tada TSRS, o dabar Rusija yra stambiausias pasaulyje kirzos gamintojas pagal Plotnikovo technologij\xc4\x85, kuri liko nepakitusi nuo 1941 m. Apie 85% pagamintos kirzos sunaudojama armijos avalynei (auliniams ir paprastiems batams) gaminti. Kareivi\xc5\xa1kiems batams gaminti naudoja ne tik kirz\xc4\x85, bet ir jucht\xc4\x85. Daugelis kareivi\xc5\xa1k\xc5\xb3 bat\xc5\xb3 daromi kombinuotai - 15% bato (nosis) gaminama i\xc5\xa1 juchto, o likusi dalis, ypa\xc4\x8d aulas - i\xc5\xa1 kirzos. Paskai\xc4\x8diuota, kad iki dabar buvo pagaminta apie 150 milijon\xc5\xb3 kirzini\xc5\xb3 bat\xc5\xb3._NEWLINE_U\xc5\xbe technologijos suk\xc5\xabrim\xc4\x85 jos autorius Ivanas Plotnikovas (1902-1995) TSRS LKT 1942 m. baland\xc5\xbeio 10 d. nutarimu buvo apdovanotas antro laipsnio Stalino premija (100 t\xc5\xabkst. rubli\xc5\xb3)._NEWLINE_2010 m. gegu\xc5\xbe\xc4\x97s 3 d. kirzos i\xc5\xa1rad\xc4\x97jo atminim\xc4\x85 pa\xc5\xbeym\xc4\x97jo memorialine lenta, kuri buvo pritvirtinta prie Novikovo profesin\xc4\x97s mokyklos Nr.7 (Tambovo srities Starojurjevo rajono Novikovo kaimas) pastato. Tame pastate anks\xc4\x8diau buvo parapijin\xc4\x97 mokykla, kurioje vaikyst\xc4\x97je mok\xc4\x97si I. Plotnikovas."